Ophelp Projekte Depot Nuus on Straatwerk
Die oorpakke word gebruik deur persone wat deur die gemeenskapshof in Kaapstad na Ophelp Projekte gestuur word vir 'n aantal ure van gemeenskapsdiens. En, stadig maar seker is ons besig om die verslete bankies te vervang met nuwe, baie duursame bankies. (DANKIE vir elkeen se bydrae vir ons bankies).
Ophelp Projekte spoed voort en ons dank die Here vir die guns wat ons oral het.
Ons Ophelp Projekte depot in Mowbray is ook 'n miernes van bedrywigheid en kosbare oomblikke van uitreik, diensbaarheid
en omgee vir mense kom duidelik na vore in die daaglikse verslae.
Hier volg 'n uittreksel wat verduidelik wat soms daar gebeur (let wel, ons gebruik skuilname):
Uit ons argiewe
Hy is 22 jaar oud. Sy hare is nog effens lank, en daar is nog altyd 'n effense senuagtigheid by hom te bespeur. Nege weke gelede was hy nog op 'n "LSD-trip" het hy nog by Kaapstad tussen die bome op Vlaeberg rondgedwaal, vuil en verwaarloos.
"Toe gebeur dit die aand", vertel Donovan. "Ek weet nou nog nie hoekom ek die aand afgedwaal het stad toe nie. In Langstraat het 'n jong man my voorgekeer. Ek onthou nog hy het my gevra of ek God ken. Ons het in die kafee gaan koffie drink. Dis toé dat ek vir die eerste keer in my lewe gebid het. Ek het nie geweet hoe om te bid nie. Daarom het ek maar net gesê: 'God, help my'." January 1972)
Donovan Dangers het daardie aand in trane uitgebars.
"Weet jy." sê hy terwyl hy vorentoe leun, "ek het daardie aand besef dat daar iets sterkers as verdowingsmiddels is."
Dangers het ses jaar lank saam met 18 ander hippies in 'n huis in Javastraat, Kaapstad, gewoon. Hulle het gereeld op
"trips" gegaan. Soms op dagga, ander kere op "pink ladies" en "black bombs", maar LSD was die gewildste verdowingsmiddel. Duur, peperduur. Ses rand vir 'n "trip" van 14 uur. Soms duurder, afhangende hoe groot die "craving" is… (uittreksel uit Die Burger, Saterdag, 8 Januarie 1972)
"Raai wat, antie Lisa, raai wat! By die kamp het ek geleer hoe om my tande reg te borsel. Ek het nooit geweet hoe nie."
Sy het hierdie belangrike nuus met 'n baie groot glimlag oorgedra. Ek kon nie help om te glimlag nie. Wie sou kon dink dat dit die eerste storie sou wees wat sy wil vertel na 'n naweekkamp vol pret? Die kinders van die Zoë Trust Kid's Club (tussen agt en 11 jaar) is aan die einde van verlede jaar bederf met 'n kamp vir Kersfees deur die Groote Kerk in Kaapstad. Vir baie van die kinders was dit die heel eerste keer om te gaan kamp – en om alleen op 'n bed te slaap. Die kinders was so stilweg bekommerd toe hulle in die bus geklim het, maar hulle het groot teruggekom. Hulle het begin vlerke sprei en die kamp was die eerste stap.
Baie dankie Groote Kerk vir julle ondersteuning! It's amazing!
Die barbed wire girls
Dié tienermeisies is tussen die ouderdom van 11 en 17 en kom elke Dinsdagaand in Badsberg Close in Heideveld bymekaar (hulle noem hulleself die Monique-groep, 'n ondersteuningsgroep vir tienermeisies). Dertig tienermeisies in 'n klein klaskamer veroorsaak baie pret en baie barbed wire krapperigheid. Hulle afsluiting aan die einde van die jaar het bestaan uit swem, baie eet, master cheflesse, 'n photo booth, naels en grimering doen en hangertjies, armbande en kaartjies maak.
Tienerseuns gaan op die oog af 'n klein bietjie makliker deur die lewe as tienermeisies, maar op die Kaapse Vlakte is dit die kritiese tyd wanneer hulle besluit om in die skool te bly, of om op te skop; die tyd wanneer hulle besluit om dwelms te begin gebruik, of daarmee handel te dryf. Of nie. Dit is ook die tyd om 'n bendelid te word of nie. Groot besluite vir jong manne, maar met 'n naam soos die Peacemakers (ondersteuningsgroep vir tienerseuns) het ons in Badsberg Close, Heideveld groot drome vir hierdie seuns. Hulle afsluiting aan die einde van verlede jaar was swem, swem, swem en groot roomyse.
Sestig bondeltjies energie tussen die ouderdom van drie en agt jaar het op 18 Desember Straatwerk se erf binne gehardloop. Met groot glimlagte en swemklere in hulle rugsakkies was daar geen einde aan al hulle energie nie. Daar was 'n swembad, springkasteel, groot slippy slide, speletjies, hoolahoop en springtou kompetisies, en gesigverf. En natuurlik geskenke.
Die Monique meisie het baie pret
Die tienerseuns geniet hulleself in Seepunt
Written by admin	"Ek sal self regkom, dankie." Hoeveel keer het jy mense dít al hoor sê? Of dalk het jy dit self al kwytgeraak.
Ons almal weet hoe dit voel om te verdwaal. Jy was doodseker dat jy sonder die hulp van 'n kaartboek, GPS of om vir aanwysings te vra jou eindbestemming sou bereik. Ons almal weet ook hoe dit voel om na 'n spesifieke item te soek in 'n groot, onbekende supermark of hardewarewinkel.
Radeloos vra jy later vir hulp, net om agter te kom dat jy op die verkeerde plek gesoek het. "God het die mens gemaak om Hom te soek, al sou hulle ook moes rondtas om Hom te vind. Hy is nie ver van enigeen van ons af nie, want deur Hom lewe ons, beweeg ons en bestaan ons." (Handelinge 17:27 – 28)
'n Persoon kies om 'n spesifieke roete te volg omdat hy glo dat dit hom sal uitbring waar hy wil wees. Dit is 'n voor die hand liggende lewensbeginsel.
Ongelukkig lei verkeerde keuses, ongesonde verhoudings en impulsiewe besluite tot ongewenste eindbestemmings en ontnugterde mense. Die meeste mense wat ons deur Straatwerk se uitreike ontmoet is by hiérdie punt in hulle lewe. Hoe tragies dat die meeste van hulle aanhou glo dat hulle self sal regkom en uit eie krag die regte koers sal inslaan.
Genade is God wat 'n leeftyd se saai in die landerye van droogmaak nie teen jou hou nie. Genade het gelukkig nog nie opgehou aan God se kant nie. Boonop ontvang die "verkeerde" mense genade, diegene wat niks het om dit by God te koop of deur 'n goeie lewe te verdien nie.
Genade is bedoel vir al God se verlore eiendom. Genade is God se nuwe Genesis – 'n kans om oor te begin vir elkeen wat by 'n slegte bestemming in sy of haar lewe aangekom het.
Ons almal ken ook die gevoel van verligting wat oor jou spoel as jy iewers uit die doolhof van verdwaal wees weer die regte rigting vind. Hier by Straatwerk het ons die afgelope jaar honderde persoonlike gesprekke met mense op die strate van Kaapstad gehad. Al hoe ons hulle kon help om die regte koers in te slaan, was om hulle na Jesus toe te wys.
Mag jy in hierdie Kerstyd weer diep onder die indruk van die genade in jou lewe kom. Mag jy ook krampagtig bly vashou aan Jesus Christus se reddingshand met die wete: "Ek is vir altyd terug gevind!"
Written by admin	Hierdie jaar se Aksie Immanuel tema is: I am the Way – Jesus – die Weg, die Waarheid en die Lewe.
Ons program sal min of meer as volg verloop:
Ons begin met twee geleenthede vooraf – op 6 Desember gaan die tienermeisies van die Monique ondersteuningsgroep
van Zoë Trust, Heideveld, op 'n Kersfeesuitstappie en op 10 Desember gaan die tienerseuns.
Woensdag 17 Desember
Lofprysing- en gebedsoggend in Mitchell's Plain saam met al die vroue wat deel is van die Waardevol vir Jesus-veldtog op die Kaapse Vlakte en weekliks by verskillende skole bid. 'n Diensevangelisasie-uitreik in die aand in Voortrekkerweg, Parow.
Donderdag 18 Desember
Kersfeespartytjie vir die kinders wat deel is van die Zoë Trust Kids' Club (4-8 jariges).
Vrydag 19 Desember
'n Oggend-uitreik op die promenade in Seepunt. Kinders wat deel is van die Zoë Trust Kids' Club vertrek op 'n kamp (9-11 jariges) tot 21 Desember saam met die Groote Kerk, Kaapstad. 'n Laataand diensevangelisasie-uitreik vanaf 21:30 – 02:00 in die middestad van Kaapstad, Groenpunt en Seepunt.
Saterdag 20 Desember
Dangerous Women byeenkoms – 'n samekoms van vroue wat 'n besluit gemaak het om die Here te volg. Meeste van die vroue kom uit gebroke agtergronde en ons het deur die jare die voorreg gehad om die pad van val en opstaan saam met hulle te loop.
Sondag 21 Desember
'n Vroegoggend skoonmaakskof wat om 04:00 afskop, waar ons al die papiere, bottels en ander rommel gaan opruim van die vorige aand se partytjies wat in die stad gehou is. Daarna sal ons die haweloses bedien met koffie en hulle nooi om by Ophelp Projekte betrokke raak.
Maandag 22 Desember
'n Oggend-uitreik met die Waardevol vir Jesus boodskap by die verkeersligte in die middestad. Ons gaan lisensieskywe met die WVJ boodskap uitgee. Daarna 'n etensuur dankseggingsdiens saam met die deelnemers van Ophelp Projekte by die St Andrews Kerk in Groenpunt. 'n Aand diensevangelisasie-uitreik in Voortrekkerweg, Parow.
Dinsdag 23 Desember
'n Aand diensevangelisasie-uitreik, Brooklyn.
Woensdag 24 Desember
Oukersaand-uitreik in die middestad van Kaapstad.
Kersdag 25 Desember
Laatoggend uitreik na mense wat op die strate ronddwaal in Voortrekkerweg, Parow.
toiletware (seep, waslappe, handdoeke, tandepasta, tandeborsels, "roll-on", ens.);
skryfbehoeftes (inkleurpotlode, draaikryte, penne, potlode, uitveërs, inkleurboeke, potloodsakkies, skêre, ens.);
vir die uitreike en kinderpartytjies en kamp: suigstokkies, "chips", koeldrank, pakkies peanuts, lekkers, koekies, ens.;
borg 'n geskenkpakkie met lekkernye vir die deelnemers aan Ophelp Projekte vir na die Dankseggingsdiens teen R15 elk;
borg lisensieskywe vir die Waardevol vir Jesus uitreik by die verkeersligte teen R1 elk.
Ons het 'n groot behoefte aan selfone
Het jy dalk 'n selfoon of twee wat iewers in 'n laai lê maar nog in 'n werkende toestand is?
In al ons bedieningsfasette kan ons baie goed daarvan gebruik maak. Voormanne by Ophelp Projekte kan nie funksioneer sonder selfone nie.
Ons het dit ook nodig om vroue wat vanuit prostitusie tot bekering gekom het te begelei in hulle nuwe lewe. En
op nog vele ander gebiede.
Die Liggaam van Christus in Aksie…
…is wat Straatwerk se leuse sê.
Ons sien dit op 'n verskeidenheid van maniere. Die span wat uitreik na vroue wat vasgevang is in prostitusie in Groenpunt, Seepunt, die middestad van Kaapstad en Woodstock, is 'n baie goeie voorbeeld daarvan (so ook die spanne wat in ander areas uitreik). In die stad word ses verskillende kerke verteenwoordig deur een of meer medewerkers: Calvary Chapel, Shofar, Victory Outreach, Katolieke Kerk, NG Oostersee en die Independent Congregational Kerk.
"Ons wil ook normaal wees… Opstaan en koffie drink in die oggend. Ons woon onder die wêreld en nie in die wêreld nie." -Woorde van 'n vrou wat vasgevang is in prostitusie
Die afgelope jaar het hierdie spesifieke span 786 gesprekke met vrouens in prostitusie gevoer.
Written by admin	Ophelp Projekte is in 'n vennootskap met Khulisa Social Solutions (sien blokkie onder) en slaan ag op interessante feite wat in 'n onlangse navorsingsverslag van dié organisasie na vore gekom het.
Daar is onder andere gevind dat:
Hawelose persone is twee keer meer geneig om misdaad te pleeg as hulle nie betrokke is in 'n betaalde werkskema soos Ophelp Projekte nie.
Die hoeveelheid misdaad wat gepleeg word verminder met 58% wanneer die oortreder deel word van 'n betaalde werkskema. Die gemiddelde hawelose persoon met 'n kriminele rekord het meer as twee sake teen hom/haar, maar gedurende die tyd van betrokkenheid by Ophelp Projekte verminder die sake tot minder as een.
Een van die ander aspekte van die verslag het gefokus op die dienste wat Ophelp Projekte vir besighede lewer en die brug wat gebou is tussen hawelose persone en besighede wat van Straatwerk se dienste gebruik maak.
95% van besighede wat betrokke is by Straatwerk sien haweloses as fundamenteel betroubaar, teenoor die 35% van besighede wat nie by Straatwerk betrokke is nie.
100% van die besighede in die opname het gesê dat hulle sal aanhou om van Straatwerk se dienste gebruik te maak.
75% het genoem dat hulle van meer dienste gebruik sal maak soos wat hulle besighede groei.
100% het gesê dat hulle Straatwerk by besighede soortgelyk aan hul eie sal aanbeveel.
Besighede het ook gesê dat Straatwerk en Ophelp Projekte die volgende voordele bied:
bekostigbare en betroubare dienste;
werk buite normale werksure, soos naweke en aande;
vinnige reaksie wanneer hulp benodig word;
geen toesig benodig; en
kontinuïteit: "Hoef nie dinge tweekeer te verduidelik nie".
Besighede wat nie by Straatwerk betrokke is nie het 'n groter negatiewe gevoel teenoor haweloses en 75% van die besighede het probleme om met haweloses saam te werk as gevolg van 'n gebrek aan vertroue.
Khulisa Social Solutions is 'n nieregeringsorganisasie wat hulself daarop toespits om sosiale kwesbaarheid as 'n sistemiese probleem aan te spreek. Hulle werk saam met 'n verskeidenheid van rolspelers en fasiliteer projekte wat 'n verskil maak deur, onder andere, armoedeverligting, misdaadvermindering en gemeenskapsopheffing.
Lees meer oor hulle werksaamhede by: www.khulisaservices.co.za
Written by admin	"Ek is die 'pad' en my Vader die 'adres'. Wie hierdie pad loop, kom by die ware lewe uit. As iemand 'n ander pad loop, sal hy nooit by my Vader uitkom nie." (Johannes 14:6 uit Die Boodskap vertaling)
In Straatwerk se uitreike na almal wat die naglewe van Kaapstad besoek, sowel as in die uitreike na vroue vasgevang in prostitusie, probeer ons altyd die boodskap so eenvoudig en prakties moontlik oordra. Baie keer het ons letterlik net 'n paar sekondes om 'n persoonlike kontak te maak. Ons gebruik dikwels klein geskenkies as aanknopingspunt (byvoorbeeld verseëlde tuisgebakte koekies of koue mineraalwater in die somer) waarop 'n plakker met 'n geel pyl aangebring word met die boodskap: "Ek is die Weg" – Jesus Christus (na aanleiding van Johannes 14:6).
"Ek is geroep deur die Here." So sê baie mense, veral diegene in voltydse bedienings. Soos wat Jesus 2000 jaar gelede vir Levi of Nataniël in sy dissipelspan ingenooi het met die woorde: "Volg my!" doen Hy dit vandag nog. Moet elke geroepene 'n dominee of pastoor word? Of 'n sendeling in 'n ver land? Is slegs geroepenes in die Here se voltydse diens? Nee, want:
Roeping is om Jesus na te volg. Hy roep ons om so naby aan Hom te leef dat ons deur sy oë na ander sal kyk en deur sy ore na ander sal luister.
Roeping gebeur in die regte lewe. Langs die viswaters hoor Petrus Jesus se stem. Op sy beurt hoor Levi in sy belastingkantoor hoe Jesus hom nader wink. By Straatwerk bid en vertrou ons dat mense wat ons pad kruis in die uitreike sal reageer op Jesus se woorde: "Volg my".
Alle geroepenes is voltydse navolgers van Jesus, maak nie saak wat hulle beroep, status of ouderdom is nie.
As ons diep in ons harte weet dat ons nuwe mense in die Here is, soos wat Paulus in 2 Korintiërs 5 skryf, dan weet ons dat ons geroep is om 'n lewe van impak te leef. Impak is altyd uitwaarts gerig. Impak gaan daaroor dat ons lig skyn tussen ander. Impak gaan oor die aanhoudende uitdeel van bekertjies koue water, en die daaglikse tweede myl roetes in Jesus se Naam. Dit is partykeer baie makliker as wat ons dink.
"Wat jy saai, dit maai jy." So lui die spreekwoord. Tog oes jy partykeer waar jy nie gesaai het nie. 'n Ander woord hiervoor is genade. Genade is om te ontvang wat jy nie verdien het nie. Genade gebeur wanneer God 'n leeftyd se saaiery in die landerye van droogmaak nie teen jou hou nie.
Hou vas aan die God van genade. Hy sal vir jou goed wees op maniere waaraan jy nooit eens sal dink nie.
Straatwerk	S5 Accordion Menu	HomeProstitusie: VoorkomingKommunikasieOmtrent OnsDiensevangelisasieProstitusie: Voorkoming en herstelProstitusie: HerstelBestuurstruktuur van StraatwerkUitreikbediening na hawelose en desperate personeOphelp ProjekteKontak OnsGee 'n donasieNuusbriewe Donate Today!